CELEX: 32015D2055
Language: el
Date: 2015-11-10 00:00:00
Title: Εκτελεστική απόφαση (ΕΕ) 2015/2055 της Επιτροπής, της 10ης Νοεμβρίου 2015, για τον καθορισμό των όρων θέσπισης του προγράμματος επείγοντος εμβολιασμού των βοοειδών κατά της οζώδους δερματίτιδας στην Ελλάδα και για την τροποποίηση της εκτελεστικής απόφασης Commande ZA sans blanc avant! -- FI 2004/06/001(ΕΕ) 2015/1500 [κοινοποιηθείσα υπό τον αριθμό C(2015) 7671] (Κείμενο που παρουσιάζει ενδιαφέρον για τον ΕΟΧ)

17.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 300/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2055 ΤΗΣ ΕΠΙΤΡΟΠΉΣ
   της 10ης Νοεμβρίου 2015
   για τον καθορισμό των όρων θέσπισης του προγράμματος επείγοντος εμβολιασμού των βοοειδών κατά της οζώδους δερματίτιδας στην Ελλάδα και για την τροποποίηση της εκτελεστικής απόφασης Commande ZA sans blanc avant! -- FI 2004/06/001(ΕΕ) 2015/1500
   
      
         [κοινοποιηθείσα υπό τον αριθμό C(2015) 7671]
      
   
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 19 παράγραφος 1 στοιχείο α), παράγραφος 3 στοιχείο α) και παράγραφος 6,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Η οδηγία 92/119/ΕΟΚ θεσπίζει γενικά μέτρα για την καταπολέμηση ορισμένων ασθενειών των ζώων. Στα εν λόγω μέτρα περιλαμβάνονται τα μέτρα που πρέπει να λαμβάνονται σε περίπτωση υπόνοιας και επιβεβαίωσης της οζώδους δερματίτιδας σε εκμετάλλευση, τα μέτρα που πρέπει να λαμβάνονται στις ζώνες επιβολής περιορισμών και άλλα πρόσθετα μέτρα για την καταπολέμηση της νόσου. Τα μέτρα αυτά προβλέπουν επίσης επείγοντα εμβολιασμό σε περίπτωση εκδήλωσης εστίας οζώδους δερματίτιδας ως συμπλήρωμα σε άλλα μέτρα ελέγχου.
            
         
               (2)
            
            
               Στις 20 Αυγούστου 2015 οι ελληνικές αρχές κοινοποίησαν στην Επιτροπή δύο εστίες οζώδους δερματίτιδας σε εκμεταλλεύσεις βοοειδών με περίπου 200 βοοειδή στην περιοχή Φέρες, που ανήκει στην περιφερειακή ενότητα Έβρου στην Ελλάδα. Οι εστίες αυτές αποτελούν το πρώτο περιστατικό οζώδους δερματίτιδας στην Ένωση.
            
         
               (3)
            
            
               Για να αποφευχθεί η εξάπλωση της οζώδους δερματίτιδας σε άλλα μέρη της Ελλάδας, σε άλλα κράτη μέλη και σε τρίτες χώρες, η Επιτροπή εξέδωσε την εκτελεστική απόφαση (ΕΕ) 2015/1423 (5), που απαγορεύει τη διακίνηση και την αποστολή βοοειδών και του σπέρματός τους, καθώς και τη διάθεση στην αγορά ορισμένων προϊόντων ζωικής προέλευσης που προέρχονται από την περιφερειακή ενότητα Έβρου.
            
         
               (4)
            
            
               Με βάση περαιτέρω πληροφορίες σχετικά με την επιδημιολογική κατάσταση στην Ελλάδα, αυτά τα προσωρινά μέτρα προστασίας αντικαταστάθηκαν από τα πιο σύνθετα μέτρα προστασίας που θεσπίστηκαν με την απόφαση (ΕΕ) 2015/1500 της Επιτροπής (6).
            
         
               (5)
            
            
               Επιπλέον, στις 10 Σεπτεμβρίου 2015 η Ελλάδα ενημέρωσε την Επιτροπή και τα κράτη μέλη σχετικά με 24 επιβεβαιωμένες εστίες και 17 περιπτώσεις υπόνοιας εκδήλωσης εστίας σε εκμεταλλεύσεις που βρίσκονται στις καθορισμένες ζώνες προστασίας και επιτήρησης στην περιφερειακή ενότητα Έβρου.
            
         
               (6)
            
            
               Επίσης, στις 27 Σεπτεμβρίου 2015 οι ελληνικές αρχές κοινοποίησαν στην Επιτροπή την εκδήλωση εστίας οζώδους δερματίτιδας στο νοτιοανατολικό τμήμα της περιφερειακής ενότητας Ξάνθης και στις 2 Οκτωβρίου 2015 νέα εκδήλωση εστίας οζώδους δερματίτιδας στην περιφερειακή ενότητα Καβάλας, δυτικά της περιφερειακής ενότητας της Ξάνθης.
            
         
               (7)
            
            
               Στις 7 Οκτωβρίου 2015 οι ελληνικές αρχές κοινοποίησαν στην Επιτροπή την εκδήλωση εστίας οζώδους δερματίτιδας σε εκμετάλλευση εκτροφής βοοειδών στην περιφερειακή ενότητα Λήμνου.
            
         
               (8)
            
            
               Το άρθρο 19 της οδηγίας 92/119/ΕΟΚ προβλέπει τη δυνατότητα διεξαγωγής εμβολιασμού κατά της οζώδους δερματίτιδας, σε περίπτωση εκδήλωσης εστίας της νόσου.
            
         
               (9)
            
            
               Στις 26 Αυγούστου 2015 η Ελλάδα υπέβαλε στην Επιτροπή πρόγραμμα για τον επείγοντα εμβολιασμό κατά της οζώδους δερματίτιδας των βοοειδών που εκτρέφονται σε εκμεταλλεύσεις της περιφερειακής ενότητας Έβρου στην Ελλάδα. Στο πρόγραμμα περιλαμβάνονταν λεπτομερείς πληροφορίες σχετικά με τον γεωγραφικό και διοικητικό καθορισμό της ζώνης εμβολιασμού, τον αριθμό των εκμεταλλεύσεων και τον αριθμό των ζώων που θα εμβολιαστούν, το χρονικό διάστημα κατά το οποίο θα πρέπει να ολοκληρωθεί ο εμβολιασμός, καθώς και τις περιστάσεις που υπαγορεύουν την απόφαση εφαρμογής των μέτρων.
            
         
               (10)
            
            
               Σύμφωνα με την επιστημονική γνώμη της Ευρωπαϊκής Αρχής για την Ασφάλεια των Τροφίμων (EFSA) σχετικά με την οζώδη δερματίτιδα (7), μόνο ζώντα εξασθενημένα εμβόλια κατά της οζώδους δερματίτιδας διατίθενται στο εμπόριο. Η γνώμη περιγράφει το εμβόλιο Neethling με εξασθενημένο ιό οζώδους δερματίτιδας ως πάρα πολύ αποτελεσματικό για την πρόληψη της νοσηρότητας. Επειδή τα ομόλογα εμβόλια κατά της οζώδους δερματίτιδας είναι πιο αποτελεσματικά από τα εμβόλια με βάση εξασθενημένους ιούς ευλογιάς προβάτων, η χρήση τους συνιστάται, με την επιφύλαξη της διαθεσιμότητας από παραγωγούς εμβολίων που δραστηριοποιούνται αποκλειστικά εκτός της Ένωσης.
            
         
               (11)
            
            
               Δεν υπάρχει εμβόλιο κατά της οζώδους δερματίτιδας με άδεια κυκλοφορίας στην Ένωση. Επομένως, ο επείγων εμβολιασμός σύμφωνα με το άρθρο 19 της οδηγίας 92/119/ΕΟΚ μπορεί να πραγματοποιηθεί μόνο σύμφωνα με το άρθρο 8 της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου (8), που δίνει τη δυνατότητα στα κράτη μέλη, σε περίπτωση σοβαρής επιζωοτίας όπως η οζώδης δερματίτιδα, να επιτρέπουν προσωρινά τη χρήση εμβολίων που δεν διαθέτουν άδεια κυκλοφορίας.
            
         
               (12)
            
            
               Σύμφωνα με το άρθρο 19 παράγραφος 6 της οδηγίας 92/119/ΕΟΚ, η Ελλάδα ενημέρωσε την Επιτροπή, στις 5 Σεπτεμβρίου 2015, σχετικά με την απόκτηση επαρκούς αριθμού δόσεων ομόλογων εμβολίων οζώδους δερματίτιδας και την έναρξη επείγοντος εμβολιασμού στις ζώνες προστασίας και επιτήρησης στην περιφερειακή ενότητα Έβρου σύμφωνα με το πρόγραμμα εμβολιασμού που περιγράφεται στην αιτιολογική σκέψη 9. Επιπλέον, στις 27 Σεπτεμβρίου και στις 2 Οκτωβρίου 2015, αντιστοίχως, οι ελληνικές αρχές πληροφόρησαν την Επιτροπή σχετικά με την απόφασή τους για τη διενέργεια εμβολιασμού των βοοειδών που εκτρέφονται σε εκμεταλλεύσεις στις περιφερειακές ενότητες Ροδόπης, Ξάνθης και Καβάλας, σύμφωνα με το πρόγραμμα εμβολιασμού που υποβλήθηκε στις 26 Αυγούστου 2015.
            
         
               (13)
            
            
               Σκοπός της παρούσας απόφασης είναι να καθορίσει τους όρους υπό τους οποίους η Ελλάδα θα πρέπει να εφαρμόσει τον επείγοντα εμβολιασμό. Η ταχεία εξάπλωση της οζώδους δερματίτιδας στην Ελλάδα συνιστά κίνδυνο για άλλα τμήματα της επικράτειας της χώρας και για γειτονικές χώρες. Επομένως, σκοπός της παρούσας απόφασης είναι επίσης να ενισχύσει τα μέτρα ελέγχου της νόσου που εφαρμόζονται στην Ελλάδα με τον περιορισμό της μετακίνησης των μη εμβολιασμένων βοοειδών ηλικίας άνω των τριών μηνών σε άλλες εκμεταλλεύσεις εντός της ζώνης επιβολής περιορισμών. Ο εν λόγω περιορισμός όσον αφορά την ηλικία επιτρέπει τις αναγκαίες μετακινήσεις νεαρών μόσχων σε άλλες εκμεταλλεύσεις για περαιτέρω εκτροφή κατά την περίοδο μετά τη γέννησή τους όταν δεν είναι δυνατή η αποτελεσματική ανοσοποίησή τους. Ταυτόχρονα, είναι αναγκαίο να επιτραπεί η μετακίνηση μη εμβολιασμένων ζώων απευθείας σε σφαγείο εντός της ζώνης επιβολής περιορισμών.
            
         
               (14)
            
            
               Η περιοχή στην οποία θα πραγματοποιηθεί ο εμβολιασμός κατά της οζώδους δερματίτιδας μπορεί να καλύπτει όλη τη ζώνη επιβολής περιορισμών όπως ορίζεται στην εκτελεστική απόφαση (ΕΕ) 2015/1500 και προσδιορίζεται στο παράρτημα της εν λόγω απόφασης.
            
         
               (15)
            
            
               Ο πρώτος γύρος εμβολιασμών θα πρέπει να ολοκληρωθεί το συντομότερο δυνατό και το αργότερο έως τις 31 Οκτωβρίου 2015 και τις 30 Νοεμβρίου 2015 στην περιφερειακή ενότητα Έβρου και στις περιφερειακές ενότητες Ροδόπης, Ξάνθης και Καβάλας, αντιστοίχως. Σε περίπτωση εκδήλωσης εστιών σε άλλες περιφερειακές ενότητες, ο εμβολιασμός στην προσβεβλημένη περιφερειακή ενότητα θα πρέπει να έχει ολοκληρωθεί εντός δύο μηνών από την επιβεβαίωση της πρώτης εστίας οζώδους δερματίτιδας στην εν λόγω περιφερειακή ενότητα, ανάλογα με τη διαθεσιμότητα των εμβολίων. Επειδή η επιτυχία των μέτρων ελέγχου στην Ελλάδα εξαρτάται επίσης από την επιτυχία των μέτρων ελέγχου σε γειτονική τρίτη χώρα η οποία είχε αναφέρει εστίες οζώδους δερματίτιδας σε μικρή απόσταση από εκείνες που κοινοποιήθηκαν από την Ελλάδα, ενδέχεται να είναι αναγκαίο να εμβολιαστούν οι απόγονοι βοοειδών που γεννήθηκαν από εμβολιασμένα βοοειδή και να εμβολιαστούν εκ νέου τα βοοειδή στην πληγείσα περιοχή. Η περίοδος εφαρμογής της παρούσας απόφασης σχετικά με τον εμβολιασμό κατά της οζώδους δερματίτιδας στην Ελλάδα ορίστηκε, συνεπώς, μέχρι τα τέλη του 2016.
            
         
               (16)
            
            
               Ο κίνδυνος εξάπλωσης της νόσου από εμβολιασμένα ζώα και προϊόντα τους είναι διαφορετικός από τους κινδύνους που προκύπτουν από μη εμβολιασμένα ζώα και, ενδεχομένως, ζώα στα οποία επωάζεται η νόσος. Ως εκ τούτου, είναι αναγκαίο να καθοριστούν οι όροι για τις μετακινήσεις των εμβολιασμένων βοοειδών και για τη διάθεση στην αγορά προϊόντων που παράγονται από τα ζώα αυτά.
            
         
               (17)
            
            
               Οι γνώσεις σχετικά με την οζώδη δερματίτιδα είναι ελλιπείς. Τα εμβολιασμένα βοοειδή προστατεύονται από κλινικά συμπτώματα, αλλά όχι απαραιτήτως από τη μόλυνση, ενώ δεν ανταποκρίνονται με προστατευτική ανοσία όλα τα εμβολιασμένα ζώα. Ως εκ τούτου, τα εν λόγω ζώα μετά από περίοδο τουλάχιστον 28 ημερών από τον εμβολιασμό επιτρέπεται να αποστέλλονται απευθείας για άμεση σφαγή σε σφαγείο που βρίσκεται στην ελληνική επικράτεια.
            
         
               (18)
            
            
               Κατά συνέπεια, το νωπό κρέας και τα παρασκευάσματα κρέατος, καθώς και τα προϊόντα κρέατος που υποβάλλονται σε μη ειδική επεξεργασία, ενδέχεται να αποτελούν έναν μη αμελητέο κίνδυνο εξάπλωσης της οζώδους δερματίτιδας. Επομένως, είναι δικαιολογημένο να περιοριστεί η διάθεση στην αγορά του νωπού κρέατος, των παρασκευασμάτων κρέατος και των σχετικών προϊόντων κρέατος στην ελληνική επικράτεια, με την προϋπόθεση ότι για το εν λόγω νωπό κρέας, τα εν λόγω παρασκευάσματα κρέατος και τα εν λόγω προϊόντα κρέατος προβλέπεται ειδικό σήμα το οποίο δεν έχει σχήμα ωοειδές ώστε να μην συγχέεται με το σήμα καταλληλότητας για το νωπό κρέας που προβλέπεται στο κεφάλαιο III τμήμα I του παραρτήματος I του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου (9) και με το αναγνωριστικό σήμα για τα παρασκευάσματα κρέατος και τα προϊόντα κρέατος που αποτελούνται από ή περιέχουν κρέας βοοειδών που προβλέπεται στο τμήμα I του παραρτήματος II του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (10).
            
         
               (19)
            
            
               Ωστόσο, η ειδική επεξεργασία προϊόντων με βάση το κρέας σε ερμητικά κλειστά δοχεία, σε τιμή Fo τρία ή μεγαλύτερη, και η επεξεργασία του γάλακτος και των γαλακτοκομικών προϊόντων που περιγράφεται στα σημεία 1.1 έως 1.5 του μέρους Α του παραρτήματος IX της οδηγίας 2003/85/ΕΚ του Συμβουλίου (11) αδρανοποιούν επαρκώς τον ιό της οζώδους δερματίτιδας σε αυτά τα προϊόντα που προορίζονται για κατανάλωση από τον άνθρωπο και, ως εκ τούτου, το εν λόγω γάλα και τα εν λόγω γαλακτοκομικά προϊόντα θα πρέπει να επιτρέπεται να διατίθενται στην αγορά στο σύνολο της ελληνικής επικράτειας και σε άλλα κράτη μέλη και να αποστέλλονται σε τρίτες χώρες.
            
         
               (20)
            
            
               Επομένως, ο εκτελεστικός κανονισμός (ΕΕ) 2015/1500 θα πρέπει να τροποποιηθεί αναλόγως.
            
         
               (21)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Εκτός από τα μέτρα που λαμβάνονται από την Ελλάδα σύμφωνα με τα άρθρα 4, 5 και 10 της οδηγίας 92/119/ΕΟΚ, η Ελλάδα μπορεί να διενεργήσει επείγοντα εμβολιασμό κατά της οζώδους δερματίτιδας των βοοειδών σε εκμεταλλεύσεις που βρίσκονται στις περιοχές που απαριθμούνται στο παράρτημα I, υπό τους όρους που καθορίζονται στο παράρτημα II.
   2.   Εγκρίνεται το πρόγραμμα που υπέβαλε η Ελλάδα στην Επιτροπή στις 26 Αυγούστου 2015 για τον επείγοντα εμβολιασμό κατά της οζώδους δερματίτιδας των βοοειδών σε εκμεταλλεύσεις που βρίσκονται στις περιοχές που απαριθμούνται στο παράρτημα I.
   3.   Απαγορεύεται κάθε μετακίνηση προς άλλα κράτη μέλη βοοειδών που έχουν εμβολιαστεί κατά της οζώδους δερματίτιδας.
   4.   Απαγορεύεται κάθε μετακίνηση προς άλλα κράτη μέλη βοοειδών ηλικίας κάτω των 6 μηνών τα οποία δεν έχουν εμβολιαστεί κατά της οζώδους δερματίτιδας, αλλά έχουν γεννηθεί από αγελάδες που έχουν εμβολιαστεί κατά της οζώδους δερματίτιδας.
   Άρθρο 2
   Η Ελλάδα λαμβάνει τα αναγκαία μέτρα για να συμμορφωθεί με την παρούσα απόφαση και ενημερώνει την Επιτροπή και τα κράτη μέλη σύμφωνα με το άρθρο 19 παράγραφος 5 της οδηγίας 92/119/ΕΟΚ.
   Άρθρο 3
   Η εκτελεστική απόφαση (ΕΕ) αριθ. 2015/1500 τροποποιείται ως εξής:
   
               1)
            
            
               Στο άρθρο 1, η παράγραφος 3 απαλείφεται.
            
         
               2)
            
            
               Στο άρθρο 4, η παράγραφος 1 αντικαθίσταται ως εξής:
               «1.   Κατά παρέκκλιση από την απαγόρευση που προβλέπεται στο άρθρο 3 παράγραφος 1 στοιχείο α), η αρμόδια αρχή δύναται να επιτρέπει την αποστολή βοοειδών και αιχμάλωτων άγριων μηρυκαστικών από εκμεταλλεύσεις που βρίσκονται στη ζώνη επιβολής περιορισμών σε σφαγείο που βρίσκεται σε άλλο μέρος της Ελλάδας, υπό τους εξής όρους:
               
                           α)
                        
                        
                           τα ζώα παρέμειναν από τη γέννησή τους, ή κατά τις τελευταίες 28 ημέρες, σε εκμετάλλευση στην οποία δεν αναφέρθηκε επίσημα κανένα κρούσμα οζώδους δερματίτιδας κατά τη διάρκεια της εν λόγω περιόδου·
                        
                     
                           β)
                        
                        
                           τα ζώα υποβλήθηκαν σε κλινικό έλεγχο κατά τη φόρτωση και δεν παρουσίασαν κανένα κλινικό σύμπτωμα οζώδους δερματίτιδας·
                        
                     
                           γ)
                        
                        
                           τα ζώα μεταφέρονται για άμεση σφαγή απευθείας, χωρίς στάση ή εκφόρτωση·
                        
                     
                           δ)
                        
                        
                           το σφαγείο για τη σφαγή των εν λόγω ζώων ορίζεται από την αρμόδια αρχή·
                        
                     
                           ε)
                        
                        
                           η αρμόδια αρχή για το σφαγείο πρέπει να έχει ενημερωθεί από την αρμόδια για την αποστολή αρχή για την πρόθεση αποστολής ζώων και ενημερώνει την αρμόδια για την αποστολή αρχή για την άφιξή τους·
                        
                     
                           στ)
                        
                        
                           κατά την άφιξη στο σφαγείο, τα εν λόγω ζώα φυλάσσονται και σφάζονται χωριστά από τα άλλα ζώα εντός διαστήματος μικρότερου των 36 ωρών·
                        
                     
                           ζ)
                        
                        
                           τα ζώα που προορίζονται να μετακινηθούν
                           
                                       i)
                                    
                                    
                                       είτε δεν εμβολιάστηκαν κατά της οζώδους δερματίτιδας και εκτρέφονταν σε εκμεταλλεύσεις
                                       
                                                   —
                                                
                                                
                                                   στις οποίες δεν διενεργήθηκε εμβολιασμός και οι οποίες βρίσκονται εκτός των ζωνών προστασίας και επιτήρησης· ή
                                                
                                             
                                                   —
                                                
                                                
                                                   στις οποίες διενεργήθηκε εμβολιασμός και οι οποίες βρίσκονται εκτός των ζωνών προστασίας και επιτήρησης, και έχει παρέλθει περίοδος αναμονής τουλάχιστον 7 ημερών μετά τον εμβολιασμό στην αγέλη· ή
                                                
                                             
                                                   —
                                                
                                                
                                                   οι οποίες βρίσκονται σε επιτηρούμενη ζώνη που έχει διατηρηθεί για διάστημα μεγαλύτερο από 30 ημέρες λόγω της εμφάνισης περαιτέρω εστιών της νόσου· είτε
                                                
                                             
                                 
                                       ii)
                                    
                                    
                                       εμβολιάστηκαν κατά της οζώδους δερματίτιδας τουλάχιστον 28 ημέρες πριν από τη μετακίνηση και προέρχονται από εκμετάλλευση στην οποία όλα τα ευπαθή ζώα είχαν εμβολιαστεί τουλάχιστον 28 ημέρες πριν από την προβλεπόμενη μετακίνηση.».
                                    
                                 
                     
         
               3)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Παρέκκλιση από την απαγόρευση διάθεσης στην αγορά νωπού κρέατος και παρασκευασμάτων κρέατος βοοειδών και άγριων μηρυκαστικών
               1.   Κατά παρέκκλιση από την απαγόρευση που προβλέπεται στο άρθρο 3 παράγραφος 2 στοιχεία α) και γ), η αρμόδια αρχή δύναται να επιτρέπει τη διάθεση στην αγορά, εκτός της ζώνης επιβολής περιορισμών, νωπού κρέατος, πλην των εντοσθίων εκτός από το ήπαρ, και σχετικών παρασκευασμάτων κρέατος, καθώς και νωπών δορών και δερμάτων που προέρχονται από βοοειδή και άγρια μηρυκαστικά τα οποία:
               
                           α)
                        
                        
                           εκτρέφονται σε εκμεταλλεύσεις της ζώνης επιβολής περιορισμών στις οποίες δεν είχαν επιβληθεί περιορισμοί σύμφωνα με την οδηγία 92/119/ΕΟΚ· ή
                        
                     
                           β)
                        
                        
                           έχουν σφαγεί ή θηρευτεί πριν από την 21η Αυγούστου 2015· ή
                        
                     
                           γ)
                        
                        
                           ορίζονται στην παράγραφο 1 του άρθρου 4.
                        
                     Η αρμόδια αρχή εξασφαλίζει ότι το νωπό κρέας, πλην των εντοσθίων εκτός από το ήπαρ, και τα σχετικά παρασκευάσματα κρέατος, καθώς και οι νωπές δορές και δέρματα που αναφέρονται στο πρώτο εδάφιο δεν αποστέλλονται σε άλλα κράτη μέλη ούτε σε τρίτες χώρες.
               2.   Η αρμόδια αρχή εγκρίνει την αποστολή, σε άλλα κράτη μέλη, φορτίων νωπού κρέατος και παρασκευασμάτων κρέατος που παράγονται από το εν λόγω νωπό κρέας που προέρχεται από βοοειδή τα οποία εκτρέφονται και σφάζονται εκτός της ζώνης επιβολής περιορισμών, μόνο υπό τον όρο ότι το εν λόγω κρέας και τα παρασκευάσματα κρέατος παρήχθησαν, αποθηκεύτηκαν και υπέστησαν χειρισμό χωρίς να έλθουν σε επαφή με κρέας και παρασκευάσματα κρέατος που δεν διαθέτουν άδεια αποστολής σε άλλα κράτη μέλη, και τα φορτία συνοδεύονται από επίσημο υγειονομικό πιστοποιητικό, όπως αυτό καθορίζεται στο παράρτημα του κανονισμού (ΕΚ) αριθ. 599/2004 της Επιτροπής (12), και του οποίου το μέρος II συμπληρώνεται με την ακόλουθη βεβαίωση:
               
                  “Το νωπό κρέας ή τα παρασκευάσματα κρέατος συμμορφώνονται με την εκτελεστική απόφαση (ΕΕ) 2015/1500 της Επιτροπής, της 7ης Σεπτεμβρίου 2015, για ορισμένα προστατευτικά μέτρα κατά της οζώδους δερματίτιδας στην Ελλάδα”.
               
               
                  (12)  Κανονισμός (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (ΕΕ L 94 της 31.3.2004, σ. 44).»."
						
            
         
               4)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               Παρέκκλιση από την απαγόρευση διάθεσης στην αγορά προϊόντων κρέατος που αποτελούνται από κρέας βοοειδών και άγριων μηρυκαστικών ή περιέχουν τέτοιο κρέας
               1.   Κατά παρέκκλιση από την απαγόρευση που προβλέπεται στο άρθρο 3 παράγραφος 2 στοιχείο α), η αρμόδια αρχή δύναται να επιτρέπει τη διάθεση στην αγορά προϊόντων κρέατος που παράγονται στη ζώνη επιβολής περιορισμών από νωπό κρέας βοοειδών και άγριων μηρυκαστικών:
               
                           α)
                        
                        
                           τα οποία εκτρέφονται σε εκμεταλλεύσεις της ζώνης επιβολής περιορισμών στις οποίες δεν είχαν επιβληθεί περιορισμοί σύμφωνα με την οδηγία 92/119/ΕΟΚ· ή
                        
                     
                           β)
                        
                        
                           τα οποία έχουν σφαγεί πριν από την 21η Αυγούστου 2015· ή
                        
                     
                           γ)
                        
                        
                           τα οποία ορίζονται στην παράγραφο 1 του άρθρου 4· ή
                        
                     
                           δ)
                        
                        
                           τα οποία εκτρέφονται και σφάζονται εκτός της ζώνης επιβολής περιορισμών.
                        
                     2.   Η αρμόδια αρχή επιτρέπει τη διάθεση στην αγορά προϊόντων κρέατος που αναφέρονται στην παράγραφο 1, σύμφωνα με τους όρους των στοιχείων α), β) ή γ) της εν λόγω παραγράφου, μόνο στην ελληνική επικράτεια, υπό τον όρο ότι τα προϊόντα κρέατος πρέπει να έχουν υποβληθεί σε μη ειδική επεξεργασία που εξασφαλίζει ότι η κομμένη επιφάνεια των προϊόντων κρέατος δεν παρουσιάζει πλέον τα χαρακτηριστικά του νωπού κρέατος.
               Η αρμόδια αρχή εξασφαλίζει ότι τα προϊόντα κρέατος που αναφέρονται στο πρώτο εδάφιο δεν αποστέλλονται σε άλλα κράτη μέλη ούτε σε τρίτες χώρες.
               3.   Η αρμόδια αρχή εγκρίνει την αποστολή φορτίων προϊόντων κρέατος που παράγονται από νωπό κρέας προερχόμενο από τα ζώα που αναφέρονται στην παράγραφο 1 στοιχεία α), β) και γ) προς άλλα κράτη μέλη, μόνο υπό τον όρο ότι τα προϊόντα κρέατος έχουν υποβληθεί σε ειδική επεξεργασία σε ερμητικά κλειστά δοχεία, σε τιμή Fo τρία ή μεγαλύτερη, και συνοδεύονται από επίσημο υγειονομικό πιστοποιητικό, όπως αυτό καθορίζεται στο παράρτημα του κανονισμού (ΕΚ) αριθ. 599/2004, του οποίου το μέρος II συμπληρώνεται με την ακόλουθη βεβαίωση:
               
                  “Τα προϊόντα κρέατος συμμορφώνονται με την εκτελεστική απόφαση (ΕΕ) 2015/1500 της Επιτροπής, της 7ης Σεπτεμβρίου 2015, για ορισμένα προστατευτικά μέτρα κατά της οζώδους δερματίτιδας στην Ελλάδα”.
               
               4.   Η αρμόδια αρχή εγκρίνει την αποστολή σε άλλα κράτη μέλη φορτίων προϊόντων κρέατος που παράγονται από νωπό κρέας προερχόμενο από τα ζώα που αναφέρονται στην παράγραφο 1 στοιχείο δ), μόνο υπό τον όρο ότι τα προϊόντα κρέατος έχουν υποβληθεί σε μη ειδική επεξεργασία, η οποία εξασφαλίζει ότι η κομμένη επιφάνεια των προϊόντων κρέατος δεν παρουσιάζει πλέον τα χαρακτηριστικά του νωπού κρέατος, και συνοδεύονται από επίσημο υγειονομικό πιστοποιητικό, όπως αυτό καθορίζεται στο παράρτημα του κανονισμού (ΕΚ) αριθ. 599/2004, του οποίου το μέρος II συμπληρώνεται με την ακόλουθη βεβαίωση:
               
                  “Τα προϊόντα κρέατος συμμορφώνονται με την εκτελεστική απόφαση (ΕΕ) 2015/1500 της Επιτροπής, της 7ης Σεπτεμβρίου 2015, για ορισμένα προστατευτικά μέτρα κατά της οζώδους δερματίτιδας στην Ελλάδα”.».
               
            
         
               (5)
            
            
               Το άρθρο 7 αντικαθίσταται από το ακόλουθο κείμενο:
               «Άρθρο 7
               Παρέκκλιση από την απαγόρευση αποστολής και διάθεσης γάλακτος και γαλακτοκομικών προϊόντων στην αγορά
               1.   Κατά παρέκκλιση από την απαγόρευση που προβλέπεται στο άρθρο 3 παράγραφος 2 στοιχείο β), η αρμόδια αρχή δύναται να επιτρέπει τη διάθεση στην αγορά γάλακτος που προορίζεται για κατανάλωση από τον άνθρωπο, προερχόμενου από βοοειδή εκτρεφόμενα σε εκμεταλλεύσεις που βρίσκονται στη ζώνη επιβολής περιορισμών, καθώς και σχετικών γαλακτοκομικών προϊόντων, υπό τον όρο ότι το γάλα και τα γαλακτοκομικά προϊόντα έχουν υποβληθεί στην επεξεργασία που περιγράφεται στα σημεία 1.1 έως 1.5 του μέρους Α του παραρτήματος IX της οδηγίας 2003/85/ΕΚ του Συμβουλίου (13).
               2.   Η αρμόδια αρχή εγκρίνει την αποστολή, σε άλλα κράτη μέλη, φορτίων γάλακτος και γαλακτοκομικών προϊόντων προερχόμενων από βοοειδή εκτρεφόμενων σε εκμεταλλεύσεις οι οποίες βρίσκονται στη ζώνη επιβολής περιορισμών, μόνο υπό τον όρο ότι το γάλα και τα γαλακτοκομικά προϊόντα προορίζονται για ανθρώπινη κατανάλωση, έχουν υποστεί την επεξεργασία που αναφέρεται στην παράγραφο 1 και τα φορτία συνοδεύονται από επίσημο υγειονομικό πιστοποιητικό, όπως αυτό καθορίζεται στο παράρτημα του κανονισμού (ΕΚ) αριθ. 599/2004, του οποίου το μέρος II πρέπει να συμπληρώνεται με την ακόλουθη βεβαίωση:
               
                  “Το γάλα ή τα γαλακτοκομικά προϊόντα συμμορφώνονται με την εκτελεστική απόφαση (ΕΕ) 2015/1500 της Επιτροπής, της 7ης Σεπτεμβρίου 2015, για ορισμένα προστατευτικά μέτρα κατά της οζώδους δερματίτιδας στην Ελλάδα”.
               
               
                  (13)  Οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (ΕΕ L 306 της 22.11.2003, σ. 1).»."
						
            
         
               6)
            
            
               Ο τίτλος του άρθρου 8 αντικαθίσταται ως εξής:
               «Άρθρο 8
               Ειδική σήμανση για το νωπό κρέας, τα παρασκευάσματα κρέατος και τα προϊόντα κρέατος που αναφέρονται στο άρθρο 5 παράγραφος 1 και στο άρθρο 6 παράγραφος 2 αντιστοίχως».
            
         
               7)
            
            
               Η ημερομηνία στο άρθρο 12 αντικαθίσταται από την ημερομηνία «31 Δεκεμβρίου 2016».
            
         
               8)
            
            
               Το παράρτημα αντικαθίσταται από το κείμενο που παρατίθεται στο παράρτημα III.
            
         Άρθρο 4
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 10 Νοεμβρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  ΕΕ L 18 της 23.1.2003, σ. 11.
   
      (5)  Εκτελεστική απόφαση (ΕΕ) 2015/1423 της Επιτροπής, της 21ης Αυγούστου 2015, για ορισμένα προσωρινά μέτρα προστασίας σχετικά με την οζώδη δερματίτιδα στην Ελλάδα (ΕΕ L 222 της 25.8.2015, σ. 7).
   
      (6)  Εκτελεστική απόφαση (ΕΕ) 2015/1500 της Επιτροπής, της 7ης Σεπτεμβρίου 2015, για ορισμένα προστατευτικά μέτρα κατά της οζώδους δερματίτιδας στην Ελλάδα και για την κατάργηση της εκτελεστικής απόφασης (ΕΕ) 2015/1423 (ΕΕ L 234 της 8.9.2015, σ. 19).
   
      (7)  EFSA Journal 2015·13(1):3986 [73 pp.].
   
      (8)  Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311 της 28.11.2001, σ. 1).
   
      (9)  Κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (ΕΕ L 139 της 30.4.2004, σ. 206).
   
      (10)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
   
      (11)  Οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (ΕΕ L 306 της 22.11.2003, σ. 1).
   
      ΠΑΡΑΡΤΗΜΑ I
      
         Ελλάδα:
      
      Οι ακόλουθες περιφερειακές ενότητες στην Ελλάδα:
      
                  —
               
               
                  περιφερειακή ενότητα Έβρου·
               
            
                  —
               
               
                  περιφερειακή ενότητα Καβάλας·
               
            
                  —
               
               
                  περιφερειακή ενότητα Λήμνου·
               
            
                  —
               
               
                  περιφερειακή ενότητα Ροδόπης·
               
            
                  —
               
               
                  περιφερειακή ενότητα Ξάνθης.
               
            
   
      ΠΑΡΑΡΤΗΜΑ II
      
         Όροι χρησιμοποίησης επείγοντος εμβολιασμού για την καταπολέμηση και την εκρίζωση της οζώδους δερματίτιδας κατ' εφαρμογή του άρθρο 19 της οδηγίας 92/119/ΕΟΚ
      
      
                  1.
               
               
                  Έκταση της γεωγραφικής περιοχής στην οποία θα διενεργηθεί ο επείγων εμβολιασμός
               
               
                  Η ζώνη εμβολιασμού βρίσκεται εντός της περιοχής που ορίζεται στο παράρτημα I.
                  Οι περιορισμοί που εφαρμόζονται στη ζώνη εμβολιασμού είναι αυτοί που προβλέπονται στην παρούσα απόφαση και στην εκτελεστική απόφαση (ΕΕ) 2015/1500, με την επιφύλαξη των διατάξεων του άρθρου 10 της οδηγίας 92/119/ΕΟΚ.
               
            
                  2.
               
               
                  Είδος και ηλικία των ζώων προς εμβολιασμό
               
               
                  Όλα τα βοοειδή, ανεξαρτήτως φύλου, ηλικίας, κυοφορίας ή παραγωγικού τύπου, εμβολιάζονται κατά τον πρώτο γύρο εμβολιασμού που αναφέρεται στο σημείο 3.
                  Οι απόγονοι εμβολιασμένων βοοειδών πρέπει να εμβολιάζονται σύμφωνα με τις οδηγίες του παρασκευαστή σε ηλικία τουλάχιστον τεσσάρων μηνών.
               
            
                  3.
               
               
                  Διάρκεια της εκστρατείας εμβολιασμού
               
               
                  Ο πρώτος γύρος εμβολιασμού στην περιφερειακή ενότητα Έβρου πρέπει να ολοκληρωθεί έως τις 31 Οκτωβρίου 2015.
                  Ο πρώτος γύρος εμβολιασμού στις περιφερειακές ενότητες Ροδόπης, Ξάνθης και Καβάλας πρέπει να ολοκληρωθεί έως τις 30 Νοεμβρίου 2015.
                  Ο πρώτος γύρος εμβολιασμού σε κάθε άλλη περιφερειακή ενότητα που παρατίθεται στο παράρτημα I πρέπει να ολοκληρωθεί το συντομότερο δυνατό και το αργότερο δύο μήνες μετά την επιβεβαίωση της πρώτης εστίας στην εν λόγω περιφερειακή ενότητα.
               
            
                  4.
               
               
                  Ειδική απαγόρευση μετακίνησης των ζώων και των προϊόντων τους
               
               
                  Ανεξάρτητα από κάθε άλλο μέτρο που ενδέχεται να εφαρμοστεί στη ζώνη επιβολής περιορισμών, όπως ορίζεται στην εκτελεστική απόφαση (ΕΕ) 2015/1500, τα ζώα ηλικίας άνω των 90 ημερών δεν πρέπει να μετακινηθούν σε άλλη εκμετάλλευση, εκτός εάν εμβολιάστηκαν τουλάχιστον 28 ημέρες πριν από τη μετακίνηση και επανεμβολιάζονται τακτικά.
                  Μετά την πάροδο των 28 ημερών από τον εμβολιασμό, εφαρμόζονται τα μέτρα για τη μετακίνηση των εμβολιασμένων βοοειδών και για τη διάθεση στην αγορά των προϊόντων που παράγονται από εμβολιασμένα βοοειδή, όπως προβλέπεται στην εκτελεστική απόφαση (ΕΕ) 2015/1500, με την επιφύλαξη των διατάξεων του άρθρου 10 της οδηγίας 92/119/ΕΟΚ.
                  Μη εμβολιασμένα ζώα μπορούν να μετακινηθούν για άμεση σφαγή σε σφαγείο που βρίσκεται εντός της ζώνης επιβολής περιορισμών. Εκτός από την περίπτωση επείγουσας σφαγής, πρέπει να τηρηθεί περίοδος αναμονής 7 ημερών μετά τον εμβολιασμό της αγέλης πριν αποσταλούν για σφαγή μη εμβολιασμένα ζώα από εκμεταλλεύσεις στις οποίες διενεργήθηκε εμβολιασμός.
                  Μη εμβολιασμένοι απόγονοι ηλικίας κάτω των 6 μηνών που γεννήθηκαν από αγελάδες οι οποίες εμβολιάστηκαν τουλάχιστον 28 ημέρες πριν από τον τοκετό, μπορούν να μετακινηθούν σε άλλη εκμετάλλευση που βρίσκεται εντός της ζώνης επιβολής περιορισμών.
               
            
                  5.
               
               
                  Ειδική καταγραφή των εμβολιασμένων ζώων
               
               
                  Για κάθε εμβολιασμένο βοοειδές, η τοπική αρμόδια αρχή καταγράφει λεπτομερή στοιχεία για τον εμβολιασμό στην ειδική βάση δεδομένων σε απευθείας σύνδεση που συνδέεται με την κεντρική βάση δεδομένων η οποία δημιουργήθηκε σύμφωνα με τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (1).
                  Οι εγγραφές πρέπει να εξασφαλίζουν τη σύνδεση μεταξύ των εμβολιασμένων αγελάδων και των απογόνων.
               
            
                  6.
               
               
                  
                     Άλλα ζητήματα σχετικά με τον επείγοντα εμβολιασμό
                  
               
            
                  6.1.
               
               
                  Ζώνη επιτήρησης στην Ελλάδα γύρω από τη ζώνη εμβολιασμού
               
               
                  Πρέπει να οριστεί επιτηρούμενη ζώνη τουλάχιστον 10 km γύρω από τη ζώνη εμβολιασμού που αναφέρεται στο σημείο 1, στην οποία διενεργείται εντατική επιτήρηση και η μετακίνηση των βοοειδών υπόκειται σε έλεγχο από την αρμόδια αρχή.
                  Τα βοοειδή που δεν εμβολιάστηκαν κατά της οζώδους δερματίτιδας και εκτρέφονται σε εκμεταλλεύσεις που βρίσκονται στην επιτηρούμενη ζώνη που περιβάλλει τη ζώνη εμβολιασμού δεν πρέπει να εξέλθουν από την εκμετάλλευση πριν από την παρέλευση περιόδου τουλάχιστον 7 ημερών από την ολοκλήρωση του εμβολιασμού στις εκμεταλλεύσεις που βρίσκονται εντός της ζώνης εμβολιασμού σε απόσταση μικρότερη των 10 km.
               
            
                  6.2.
               
               
                  Περίοδος κατά την οποία διατηρούνται τα μέτρα που ισχύουν στις ζώνες οι οποίες έχουν οριστεί σύμφωνα με το άρθρο 10 της οδηγίας 92/119/ΕΟΚ και της εκτελεστικής απόφασης (ΕΕ) 2015/1500
               
               
                  Τα μέτρα που ισχύουν στη ζώνη εμβολιασμού παραμένουν σε ισχύ έως ότου καταργηθούν σύμφωνα με το άρθρο 19 παράγραφος 6 της οδηγίας 92/119/ΕΟΚ.
               
            
                  6.3.
               
               
                  Διεξαγωγή της εκστρατείας εμβολιασμού
               
               
                  Ο εμβολιασμός διενεργείται από υπάλληλο της αρμόδιας αρχής ή από ιδιώτη κτηνίατρο που ορίζεται από την αρμόδια αρχή και τελεί υπό την εποπτεία της.
                  Η προτεραιότητα για εμβολιασμό θα πρέπει να παρέχεται στα ζώα που εκτρέφονται σε εκμεταλλεύσεις οι οποίες βρίσκονται εντός των ζωνών προστασίας και επιτήρησης και στις περιοχές που συνορεύουν με άλλα κράτη μέλη και περιφερειακές ενότητες της Ελλάδας που είναι απαλλαγμένες από την οζώδη δερματίτιδα.
                  Πρέπει να προβλεφθούν τα αναγκαία μέτρα για την αποτροπή της πιθανής εξάπλωσης του ιού. Οι τυχόν υπολειπόμενες ποσότητες εμβολίου πρέπει να επιστρέφονται στο σημείο διανομής εμβολίων, με έγγραφο όπου καταγράφεται ο αριθμός των εμβολιασμένων ζώων και ο αριθμός των δόσεων εμβολίου που χρησιμοποιήθηκαν.
               
            
                  6.4.
               
               
                  Εμβόλιο που θα χρησιμοποιηθεί
               
               
                  Ομόλογο εμβόλιο με ζώντα εξασθενημένο ιό κατά του ιού της οζώδους δερματίτιδας (στέλεχος Neethling), «Lumpy Skin Disease Vaccine For Cattle», Onderstepoort Biological Products, Νότια Αφρική.
                  Εναλλακτικά: Εμβόλιο με ζώντα εξασθενημένο ιό κατά του ιού της οζώδους δερματίτιδας (τύπος SIS), «Lumpyvax», MSD Animal Health, Intervet, Νότια Αφρική.
                  Το εμβόλιο πρέπει να χρησιμοποιηθεί σύμφωνα με τις οδηγίες του παρασκευαστή και το άρθρο 8 της οδηγίας 2001/82/ΕΚ υπό την ευθύνη των κεντρικών αρμόδιων αρχών.
               
            
                  6.5.
               
               
                  Εκθέσεις προόδου και τελική έκθεση
               
               
                  Σύμφωνα με το άρθρο 19 παράγραφος 5 της οδηγίας 92/119/ΕΟΚ, υποβάλλεται στην Επιτροπή και στα κράτη μέλη έκθεση προόδου σχετικά με την εκτέλεση του προγράμματος.
                  Αναλυτική έκθεση για την εκτέλεση του προγράμματος υποβάλλεται στην Επιτροπή και στα κράτη μέλη σύμφωνα με το άρθρο 19 παράγραφος 5 της οδηγίας 92/119/ΕΟΚ πριν από την άρση των περιορισμών που αναφέρονται στα σημεία 6.1 και 6.2.
               
            
         (1)  Κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (ΕΕ L 204 της 11.8.2000, σ. 1).
   
   
      ΠΑΡΑΡΤΗΜΑ III
      Το παράρτημα της εκτελεστικής απόφασης (ΕΕ) 2015/1500 αντικαθίσταται ως εξής:
      
         
            «ΠΑΡΑΡΤΗΜΑ
            
               Ελλάδα:
            
            Οι ακόλουθες περιφερειακές ενότητες στην Ελλάδα:
            
                        —
                     
                     
                        περιφερειακή ενότητα Έβρου·
                     
                  
                        —
                     
                     
                        περιφερειακή ενότητα Καβάλας·
                     
                  
                        —
                     
                     
                        περιφερειακή ενότητα Λήμνου·
                     
                  
                        —
                     
                     
                        περιφερειακή ενότητα Ροδόπης·
                     
                  
                        —
                     
                     
                        περιφερειακή ενότητα Ξάνθης.»